Hej Bolius

Hvordan er reglerne for valg af entrerenør i en udbudsrunde som privat person?

Jeg har indhentet 3 tilbud på renovering af mit hus via tilbudsmateriale udsendt via min rådgivende ingeniør.

Kan jeg frit vælge den entreprenør som jeg har mest tillid til, eller er jeg forpligtet til at vælge den billigste?

Aftalegrundlag er AB Forbruger.


Fået 3 tilbud - kan jeg vælge frit mellem dem eller skal jeg tage det billigste?
Hej Thorsten

Da vi ikke er ude i en Storebæltsbro eller lignende offentligt udbud, må du gøre lige hvad du vil.

Du må sågar indhente flere en tre tilbud, og bør reelt gøre det, hvis du ikke er tryg eller tilfreds med de tre du allerede har fået.

Det er dog god skik ikke at spilde folks gode tid og energi på at indhente utallige tilbud og derfor er tre tilbud kutymen. Men en ting er at spørge tre, noget andet er, om det reelt betyder at du til sidst står med tre brugbare tilbud.

Du skal altid have tre regulære tilbud, og det kan nogle gange godt kræve at du spørger fire eller fem bydende parter.

I et udbudsbrev er det videre god kutyme at beskrive hvad der vælges ud fra, eller på anden måde hvordan tilbudene prioriteres. Er det pris, tid eller andet?

Meldes det ud at prisen er den største prioritet, så kan du godt risikere et lille salgsmål bagefter, hvis du ikke vælger den billigste. Men du vil dog stadigvæk ikke være bundet af det typisk.

Men har du hverken skrevet det ene eller andet, så kan og må du vælge hvem du vil.  

Held og lykke med det.

